CELEX: E2012C0264
Language: lv
Date: 2012-07-05 00:00:00
Title: EBTA Uzraudzības iestādes Lēmums Nr. 264/12/COL ( 2012. gada 5. jūlijs ) par Norvēģijas statusu saistībā ar infekciozo hematopoētisko nekrozi un vīrusu hemorāģisko septicēmiju un ar ko atceļ EBTA Uzraudzības iestādes Lēmumu Nr. 302/08/COL

8.11.2012   
            
            
               LV
            
            
               Eiropas Savienības Oficiālais Vēstnesis
            
            
               C 340/2
            
         EBTA UZRAUDZĪBAS IESTĀDES LĒMUMS
   Nr. 264/12/COL
   (2012. gada 5. jūlijs)
   par Norvēģijas statusu saistībā ar infekciozo hematopoētisko nekrozi un vīrusu hemorāģisko septicēmiju un ar ko atceļ EBTA Uzraudzības iestādes Lēmumu Nr. 302/08/COL (1)
   
   2012/C 340/02
   EBTA UZRAUDZĪBAS IESTĀDE,
   ņemot vērā EEZ līguma I pielikuma I nodaļas 3.1. daļas 8.a punktā minēto tiesību aktu:
   Padomes 2006. gada 24. oktobra Direktīva 2006/88/EK par akvakultūras dzīvniekiem un to produktiem izvirzītajām dzīvnieku veselības prasībām, kā arī par konkrētu ūdensdzīvnieku slimību profilaksi un kontroli (2), ar labojumiem un grozījumiem,
   ņemot vērā EEZ līguma I pielikuma I nodaļas 4.2. daļas 89. punktā minēto tiesību aktu:
   Komisijas 2008. gada 31. oktobra Lēmums 2009/177/EK, ar ko ievieš Padomes Direktīvu 2006/88/EK attiecībā uz uzraudzības un izskaušanas programmām un slimības neskartu dalībvalstu, zonu un iecirkņu statusu (3), ar grozījumiem,
   ņemot vērā kolēģijas Lēmumu Nr. 259/12/COL, ar ko pilnvaro atbildīgo kolēģijas locekli pieņemt šo lēmumu,
   tā kā:
   Norvēģija 1994. gada 3. maija vēstulē EBTA Uzraudzības iestādei (“Iestāde”) iesniedza atbilstīgus attaisnojumus, lai attiecībā uz infekciozo hematopoētisko nekrozi (IHN) un vīrusu hemorāģisko septicēmiju (VHS) piešķirtu apstiprinātas zonas statusu savai teritorijai, kā arī valsts noteikumus, kas nodrošina atbilstību nosacījumiem, kuri jāievēro apstiprinātā statusa saglabāšanai.
   Iestādes 1994. gada 27. jūnija Lēmumā Nr. 71/94/COL, kurā jaunākie grozījumi izdarīti ar 2002. gada 11. decembra Lēmumu Nr. 244/02/COL, tika noteikts, ka Norvēģijas daļām, kas minētas attiecīgā lēmuma pielikumā, piešķirts apstiprinātas kontinentālās zonas un apstiprinātas piekrastes zonas statuss attiecībā uz zivīm saistībā ar IHN un VHS.
   Norvēģijas apgabalā Møre og Romsdal2007. gada 26. novembrī tika apstiprināts VHS uzliesmojums. Norvēģijas kompetentā iestāde ir informējusi Iestādi par pasākumiem, kas veikti slimības izskaušanai un tās izplatības novēršanai. Šos pasākumus Iestāde uzskatīja par piemērotiem.
   Iestāde ar Lēmumu Nr. 302/08/COL nolēma, ka Norvēģija, izņemot minētā lēmuma pielikumā minētos apgabalus, joprojām būtu jāatzīst par apstiprinātu kontinentālu zonu un apstiprinātu piekrastes zonu zivīm attiecībā uz IHN un VHS.
   Norvēģija 2012. gada 8. maijā Iestādei iesniedza paziņojumu par to, ka tās teritorijā vairs nav VHS, un apliecinošus dokumentus par uzraudzību un paraugu ņemšanu attiecībā uz visu tās teritoriju, izņemot Grense Jacobselv un Pasvik upes un starp tām esošo upju sateces baseinu Norvēģijas daļu un saistīto piekrastes reģionu.
   Iestāde ciešā sadarbībā ar Eiropas Komisiju pārbaudīja deklarāciju un pievienotos dokumentus un uzskata, ka deklarācija atbilst Direktīvā 2006/88/EK un Lēmumā 2009/177/EK noteiktajām prasībām attiecībā uz paziņojumu par slimības neskartas teritorijas statusu.
   Iestāde ar Lēmumu 259/12/COL ir nodevusi šo lietu izskatīšanai EBTA Veterinārijas komitejā, kas palīdz EBTA Uzraudzības iestādei. Komiteja vienprātīgi apstiprināja Iestādes iesniegto priekšlikumu. Attiecīgi šajā lēmumā paredzētie pasākumi ir saskaņā ar vienprātīgo atzinumu, ko sniegusi EBTA Veterinārijas komiteja, kas palīdz EBTA Uzraudzības iestādei, un pasākumu galīgais teksts paliek nemainīgs.
   Attiecīgi Norvēģija, izņemot Grense Jacobselv un Pasvik upes un starp tām esošo upju sateces baseinu Norvēģijas daļu un saistīto piekrastes reģionu, jāpasludina par brīvu no VHS.
   Norvēģijā nav notikušas nekādas pārmaiņas saistībā ar IHN. Norvēģijas statuss attiecībā uz šo slimību ir jāsaglabā.
   Iestādes Lēmums Nr. 302/08/COL ir jāatceļ un jāaizstāj ar šo lēmumu,
   IR PIEŅĒMUSI ŠO LĒMUMU.
   1. pants
   Norvēģiju, izņemot Grense Jacobselv un Pasvik upes un starp tām esošo upju sateces baseinu Norvēģijas daļu un saistīto piekrastes reģionu, pasludina par brīvu no IHN.
   2. pants
   Norvēģiju, izņemot Grense Jacobselv un Pasvik upes un starp tām esošo upju sateces baseinu Norvēģijas daļu un saistīto piekrastes reģionu, pasludina par brīvu no VHS.
   3. pants
   Ar šo atceļ EBTA Uzraudzības iestādes 2008. gada 21. maija Lēmumu Nr. 302/08/COL.
   4. pants
   Šis lēmums stājas spēkā 2012. gada 5. jūlijā.
   5. pants
   Šis lēmums ir adresēts Norvēģijai.
   6. pants
   Autentisks ir tikai šā lēmuma teksts angļu valodā.
   
      Briselē, 2012. gada 5. jūlijā
      
         
            EBTA Uzraudzības iestādes vārdā –
         
            Kolēģijas loceklis
         
         Sverrir Haukur GUNNLAUGSSON
         
            direktora vietas izpildītāja
         
         Florence SIMONETTI
      
   
   
      (1)  OV L 41, 12.2.2009., 32. lpp. un EEZ papildinājums Nr. 7, 12.2.2009., 10. lpp.
   
      (2)  OV L 328, 24.11.2006., 14. lpp. un EEZ papildinājums Nr. 32, 17.6.2010., 1. lpp. islandiešu valodā un papildinājums Nr. 35, 23.6.2011., 44. lpp. norvēģu valodā.
   
      (3)  OV L 63, 7.3.2009., 15. lpp.